<classify> Hiyo ni mechi ya kimataifa ya pili kwa Simba baada ya kuifunga SC Villa bao 1-0 Agosti 8 kwenye uwanja huohuo wa Taifa. Bao la kuongoza la Simba lilifungwa katika dakika ya nne ya mchezo huo kupitia kwa Kelvin Ndayisenga kwa shuti.URA ilisawazisha bao hilo katika dakika ya 19 likifungwa na Kalanda Frank baada ya kutokea piga nikupige langoni mwa Simba. Zikiwa zimesalia dakika sita mechi kumalizika Juuko Murshid aliiandikia Simba bao la pili baada ya kuunganisha mpira wa kona uliopigwa na Saidi Ndemla.Aidha katika mechi hiyo Simba ilikosa mabao ya wazi katika dakika ya 36 baada ya Simon Sserunkuma kuwa kwenye nafasi nzuri ya kufunga lakini akapiga mpira pembeni. Abdi Banda katika dakika ya 45 pia akiwa na kipa wa URA akapiga shuti hafifu lililodakwa na kipa Mwete Brian.Kwa upande wa URA dakika ya 41 alikosa bao baada ya mpira aliopiga akiwa na kipa wa Simba, Peter Manyika lakini shuti lake liligonga mwamba. Kipindi cha pili kilianza kwa Simba kufanya mabadiliko ya wachezaji saba ambapo iliwatoa Awadh Juma, Abdi Banda, Issa Abdallah, Emiry Nimuboma, Samir Nuhu, Sserunkuma, na Saidi Issa na nafasi zao kuchukuliwa na Saidi Ndemla, Justice Majibva, Mwinyi Kazimoto, Ramadhan Kessy, Mohamed Hussein, Peter Mwalyanzi na Hassan Isihaka.Mabadiliko mengine kwa Simba yalifanyika katika dakika ya 65 ambapo ilimtoa Daniel Lyanga na Kelvin Ndayisenga na nafasi zao kuchukuliwa na Ibrahim Ajib na Mussa Hassan Mgosi. Kwa ujumla katika mechi ya jana timu zote zilicheza soka ya kushambuliana kwa zamu na Simba ikionekana kubadilika kidogo ikionesha kuimarika zaidi kuliko ilivyokuwa kwenye mechi dhidi ya SC Villa.  <topic>: MICHEZO 